錢竹深招泛西湖值雨即事
作者：衛宗武
朝代：宋

paragraphs: 西湖成久別，歲月不可記。
竹君秩豆籩，枌友集簪履。
放船及中流，烟靄渺無際。
宛類太極初，混沌但一氣。
浩浩雲常浮，垂垂雨不止。
樓觀列畫圖，黯淡微茫裏。
素粧姿態妍，於此見西子。
纔入西陵橋，林巒得近似。
緩步香月堂，循山歷其址。
逋僊去何之，千古儼清致。
淋漓雨珠僊，一一浴未起。
粲然間紅粧，臉霞淚如洗。
餘芳襲壺觴，暗馥散襟袂。
十里花柳堤，六橋風月地。
暝色壓舩舷，遊屐不可至。
昌翔度裏湖，兩山濃滴翠。
中有白鳥閒，翩翩自遊戲。
幾年阻行樂，謂有公閭第。
棟宇半蒼苔，遺汙漬清泚。
興亡成古今，感愾重歔欷。
轉柁邇城隄，觥籌猶未既。
風生語笑高，雲遏歌聲曳。
斯遊屬晏陰，樂事亦足紀。
何時可重來，風日待清美。